**СТАНОВИЩЕ**

от доц. д-р Петко Христов

от Института за етнология и фолклористика с Етнографски музей при БАН

за провеждане на конкурс за присъждане на образователната и научна степен „доктор”

по професионално направление: 3.1. Социология, антропология и науки за културата

за дисертационен труд на тема: „*Политическа култура на българските турци (края на ХХ и началото на XXI век)*”

с автор Надежда Йорданова Жечкова

Дисертационният труд на Надежда Жечкова ни предлага съвременен етнологичен прочит на феномена политическа култура и етнологично изследване на един специфичен неин вариант – съвременната политическа култура на българските турци. Авторката приема теоретичните постановки на редица автори, сред които се открояват тезите на Габриел Алмънд и Сидни Верба, изложени в „Гражданската култура“ (1963), че политическата култура е сложно явление, съчетаващо особеностите и на политиката, и на културата, което обхваща системата от ценности, възприятия и идеи в дадено общество, включително по отношение на политиката и политическите институции. Тя отива по-нататък, като се опитва в **глава Първа** на дисертационния труд да обоснове модел за изследване на политическата култура на една специфична етническа и конфесионална група в българското общество – тази на българските турци, техните основни политически ориентации и нагласи. Съчетанието на историческия подход с методологията на етнографското изследване и етнологичния анализ, води Жечкова до заключението, че формирането на политическата култура на дадена личност или група е свързано с историческите традиции на отделни социални общности – семейство, религиозна група и др., както и с национално-специфични, а в конкретния случай – с етноспецифични компоненти, каквито са степента на етническата и религиозна идентичност и етническото самосъзнание. В изследвания от нея случай, авторката е потърсила и ролята на колективната памет в конструирането на политическата култура на българските турци.

Изборът на българските турци като основен обект на изследователския интерес на Надежда Жечкова не е случаен. Както твърди авторката още в уводната част на дисертационното изследване, с относително сериозния си дял от населението на България от една страна, а от друга – с постоянно наличната, макар и непоследователна, държавна политика спрямо турската етническа и мюсюлманската конфесионална общност в страната до 1989 г., тази част от населението би могла да бъде посочена като пример за политическа интеграция след 10 ноември 1989 г. Постоянният дял на етническите турци от около 10 % от населението на страната ги превръща в важен фактор в политическото и обществено развитие на България и след демократичните промени. В изследването са обхванати 43 респонденти (мъже и жени) от различни региони на страната, с които са проведени 38 полуструктурирани интервюта в периода от 2011 до 2017 г., но и редица неформални разговори както с български турци, така и с етнически българи в смесените населени места. Още при подбора на респондентите, обаче, прави впечатление авторовото доверяване на заявената самоидентификацията и липсата на конкретизиране на етническите (напр. на представящите се за турци „миллет“) и конфесионални специфики (за представителите на сунитското и алевитското направление). Притеснение у изкушения читател оставя и подбора на населените места, в основната си част смесени селища, където турското население не е компактно и даже не е мнозинство. Но трудностите пред изследователката са компенсирани донякъде от авторовите проучвания в редица национални и регионални архиви, медийни изяви, статии в пресата, както и лични наблюдения. Такова проучване на политическата култура на българските турци в национален мащаб, проведено с методите на етнографията и интерпретирано от позициите на етнологията, се провежда за първи път в българската наука.

Етнологичният прочит и емпиричната основа на изследването е допълнена с изискванията на историческия подход, разглеждащ всяка политическа култура и като следствие на историческо наследство и преди всичко на колективната памет и нейните рефлексии върху настоящето. В **глава Втора** е представена историческата съдба на турската етническа общност в България и ролята й при формирането и функционирането на нейната специфична политическа култура с оглед на непоследователната политика на различните правителства към това население след възстановяването на самостоятелната българска държава през 1878 г. Променената ситуация след създаването на модерната турска държава и ролята на Ататюрк за налагане на светското начало в нея, както и влиянието на идеите му върху политическата култура на турската общност в България, са само бегло споменати. Съществено място, обаче, е отделено на опитите на новия идеологически режим в България след Втората световна война да приобщи турското население към изграждането на социализма в страната, и най-вече на провала на неговата политика, довел до опита за насилствена асимилация с т. нар. „Възродителен процес“. Политиката на социалистическата държава към турската етническа и езикова група и към мюсюлманската религиозна общност като цяло се отличава през периода 1945-1989 г. с последователна непоследователност – периодите на зачитане на правата на българските турци се редуват с периоди на рестрикции и дискриминация. Констатацията на Жечкова, опираща се на изследванията на редица съвременни български историци е, че това се дължи на липсата на цялостна стратегия у управляващия режим. Още в тази глава авторката прави опит да представи гледната точка на самите респонденти към близкото минало – от една страна носталгията към „времето на Живков“, а от друга – травматичната памет за събитията от „Възродителния процес“.

Съчетанието на етическата и емическата гледна точка при анализа и представянето на резултатите от изследването са характерни и за **глава Трета**, която съдържа основните приносни моменти на дисертацията. Анализът на теренните интервюта, немалка част от които са „втъкани“ в изложението, показва осезаемата формираща роля на колективната памет при формирането на политическите нагласи сред турското население в България през последните 30 години. Нещо повече – Жечкова показва и нейната употреба, и нейната злоупотреба през 90-те години на миналия и в първите десетилетия на новия XXI век. В тази глава са анализирани подробно оценките на респондентите за периода на социализма, с ясна граница върху „Възродителния процес“, отношението към демократичния плурализъм и по-общо към политиката като дейност, към изборите като съучастие в политическия процес – право, но и задължение, към свободата за изява на религиозната, културната и езиковата принадлежност, към евроатлантическата интеграция на България към ЕС и НАТО. Особен фокус е върху присъствието на „собствения“ политически субект – ДПС, разбирано и като „защитник“ на правата, и като „гаранция“ за запазването им, и особено на неговия лидер Ахмед Доган, в политическите нагласи и очаквания на представителите на турската общност в страната.

Според мен известна слабост на анализа в тази част на изследването е липсата на диференциация в политическото поведение на представителите на турската общност според тяхната религиозна принадлежност (сунити / алеви), тъй като представителите на алевитската общност през 90-те години гласуват активно по-скоро за СДС, отколкото за ДПС; факта, че в редица населени места кметовете и част от населението вече са привлечени от ГЕРБ; опитите за намеса на режима на Р. Ердоган в политическия избор на турската общност в България през последните години и др. Всичко това е останало встрани от изследователския интерес или е само бегло споменато.

Въпреки това представеният от Надежда Жечкова труд е първото цялостно изследване на политическата култура на българските турци, при това разглеждана нестатично, в развитие. В този смисъл политическата култура на тази общност в постсоциалистическия период показва движение от „поданическа“ (според класацията на Алмънд и Верба) към типа „участническа“, с ясен интерес към политиката и протичащите политически процеси, но и видими етатични нагласи към държавата.

Дисертационният труд на Надежда Жечкова съдържа общо 207 страници, както и приложения: списък на респондентите, използваните архивни и дигитални източници, периодичен печат и научна литература. Авторефератът отговаря на съдържанието на цялостния текст на дисертационното изследване. Авторката има и необходимия брой научни публикации по темата на дисертацията – общо 5.

Всичко това ми дава основание да препоръчам на почитаемото Научно жури да гласува положително за присъждането на образователната и научна степен „доктор” на Надежда Йорданова Жечкова за дисертационния труд „*Политическа култура на българските турци (края на ХХ и началото на XXI век)*” и **гласувам ЗА** това.

12.04.2018 доц. д-р Петко Христов